Értékelés - női kézilabda – 2017 tavasz

Bronzérmet nyert a Tatai AC női kézilabda csapata a Komárom-Esztergom megyei bajnokságban. A rendkívül fiatal együttes mérkőzésről-mérkőzésre javult, az idény végére védekezésben és támadásban is sikerült előrelépni. Gubicza István vezetőedző hasonló folytatást vár jövőre is.

TAC: - Az együttes – szinte teljesen átalakult kerettel – idén a megyei bajnokságban indult. Félidőben a harmadik helyen álltunk, a bronzérmes pozíciót a végére is megtartottuk. Az előzetes elvárásokhoz képest hogyan értékeled a helyezést, illetve a mutatott játékot?  
Gubicza István vezetőedző: - Az őszi 50 százalékos teljesítményünket túlszárnyalva tavasszal 60 százalékban hoztuk a mérkőzéseinket, ami javulás. A tabellán elfoglalt harmadik helyünket sikerült megtartanunk. Sokáig küzdöttünk a második helyért, ami az esztergomi ki-ki meccsen csúszott el.  
A keret a junior (nagyrészt ifjúsági) korú játékosokból tevődött ki. Hozzájuk csatlakozott néhány idősebb, rutinos játékos. Halasi Kinga kapusunk maradt a tavalyi csapatból, neki oroszlánrésze volt az elért eredményben. Sikerült Zink Viktóriát leigazolnunk, aki szintén sokat hozzátett csapatunk teljesítményéhez mind támadásban, mind védekezésben. Lendületes játéka, küzdő szelleme példaként működött. Sajnos, munkahelye Budapesthez köti, így a csapattal keveset tudott együtt készülni. Sikerült egy rövid időre vissza csábítani Kőhalmi Zsófiát is, aki nagy tapasztalatával szintén húzóemberünk lehetne, de sajnos térdsérülése miatt bizonytalan, hogy tud-e a későbbiekben még játszani. A tavasz közepén jelentkezett Varga Bettina - korábbi játékosunk -, aki viszont hamar beépült a csapatba, komoly erősítést jelentve.

- A második legkevesebb gólt kapta a csapat, 49 kiállítással viszont a miénk lett a legkeményebb védelem. Hogyan értékeled a csapat védekezését?  
- Sokat fejlődött védekezésünk. Gyorsultunk, így a visszarendeződés jól ment, kevés indítás gólt kaptunk. A testtömegbeli hátrányunkat sok lábmunkával próbáltuk kompenzálni. A második legkevesebb kapott gól jelzi, hogy jó úton haladunk. Sajnos, a vesztes mérkőzéseken fizikai hátrányunkat mentálisan nem sikerült pótolni, ennek tudom be a kudarcokat.

- A mezőnyben a negyedik legtöbb gólt dobtuk, a 433 találat csaknem egyharmadát a góllövő listán második helyen végzett Zink Viktória szerezte. A támadósor hogyan teljesített?  
- Támadásvezetéseinkben a gyors indítást, lerohanást próbáltam erőltetni, mivel csapatunk összetétele nem alkalmas az átlövő játékra. Ennek ellenére hiányolom az átlövés-próbálkozásokat, -gólokat, ebben is kell még fejlődnünk. Igen, legeredményesebb játékosunk Zink Viktória, szeretném, ha többen felnőnének hozzá, mások is többet vállalnának a góllövésből, és jobban eloszlanának a gólok a csapattagok között.

- Volt-e bravúrnak értékelhető eredmény, és volt-e olyan találkozó, amit gyengébbek ítélsz meg?  
- A szezonban a bajnok Dorog csapatot csak mi tudtuk megverni. Két másik mérkőzésen is megszorongattuk őket, ezért az utolsó meccsre magasabb osztálybeli játékosaikat is bevetették ellenünk, jelezve, hogy tartanak tőlünk. A szezonban nyújtott teljesítménnyel elégedett vagyok. A vesztes meccseken általában 1-2 góllal kaptunk ki, ezek közül az őszi, Környe elleni a legfájóbb.

- Milyen igazolások/erősítések várhatók a szünetben?  
- A következő szezonnak a jelenlegi kerettel vágunk neki, mindenki vállalta a felkészülést. Jó lenne még 3-4 minőségi játékost igazolni, akkor reális cél lehetne a magasabb osztály. Sajnos azonban nincs a környéken olyan használható kézilabdás, akit ide tudnánk csábítani. Marad tehát a sok munka, és a jelenlegi csapat.  
De bizakodásra ad okot, hogy a csapat edzéseken - és edzésen kívül is - kezd CSAPATKÉNT működni, aminek nagyon örülök. Remélem, a következő szezonban is tud a társaság hasonló fejlődést produkálni!

- Milyennek ítélted meg a megyei bajnokság színvonalát?  
- Az idei megyei bajnokságból kiemelkedett az 1 vereséggel végzett Dorog, ahol sok rutinos játékos volt. Magas színvonalú, küzdelmes meccseket tudtunk velük játszani, sokat tanultunk ezekből a rangadókból. A velünk nagyjából hasonló játékerőt képviselő, nagy rivális Esztergom sokszor indokolatlanul kemény, durvaságot súroló stílusa ellen nehéz volt játszani. Sajnos, ebben a játékvezetők is partnerek voltak, nem védték meg kellőképpen a játékosokat a pályán!